CELEX: 
Language: el
Date: 2021-10-20 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) αριθ. 1151/2014 της Επιτροπής σχετικά με τις πληροφορίες που πρέπει να κοινοποιούνται κατά την άσκηση του δικαιώματος εγκατάστασης και της ελεύθερης παροχής υπηρεσιών

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση πράξη τροποποιεί τον κατ’ εξουσιοδότηση κανονισμό (ΕΕ) αριθ. 1151/2014 της Επιτροπής για τον καθορισμό των πληροφοριών που πρέπει να κοινοποιούν τα πιστωτικά ιδρύματα στην αρμόδια αρχή του κράτους μέλους καταγωγής τους κατά την άσκηση του δικαιώματος εγκατάστασης και της ελεύθερης παροχής υπηρεσιών. Ο εν λόγω κατ’ εξουσιοδότηση κανονισμός της Επιτροπής εκδόθηκε από την Ευρωπαϊκή Επιτροπή μετά την υποβολή σχεδίων ρυθμιστικών προτύπων από την Ευρωπαϊκή Αρχή Τραπεζών (ΕΑΤ), η οποία είναι επιφορτισμένη με την εκπόνηση δεσμευτικών τεχνικών προτύπων σύμφωνα με τα άρθρα 35, 36 και 39 της οδηγίας 2013/36/ΕΕ (όπως τροποποιήθηκε μεταγενέστερα).
            
            
               Ο κατ’ εξουσιοδότηση κανονισμός (ΕΕ) αριθ. 1151/2014 της Επιτροπής —μαζί με τον εκτελεστικό κανονισμό (ΕΕ) αριθ. 926/2014 της Επιτροπής για τα τυποποιημένα έντυπα, υποδείγματα και διαδικασίες των κοινοποιήσεων σχετικά με την άσκηση του δικαιώματος εγκατάστασης και της ελεύθερης παροχής υπηρεσιών— έχει βελτιώσει σημαντικά την ισότητα των όρων ανταγωνισμού στην ΕΕ και έχει διευκολύνει την ολοκλήρωση της αγοράς. Επίσης, από την αυξημένη πρακτική πείρα όσον αφορά τις εν λόγω κοινοποιήσεις έχουν αναδειχθεί τομείς που χρήζουν βελτίωσης, όπως καταδεικνύεται στην έκθεση της ΕΑΤ, της 10ης Ιουλίου 2018, σχετικά με την αξιολόγηση των ρυθμιστικών τεχνικών προτύπων από ομοτίμους όσον αφορά τις κοινοποιήσεις διαβατηρίου. Ως εκ τούτου, σύμφωνα με το άρθρο 29 παράγραφος 1 στοιχείο δ) του κανονισμού (ΕΕ) αριθ. 1093/2010 για τη σύσταση της ΕΑΤ (όπως τροποποιήθηκε στη συνέχεια), η ΕΑΤ επιφορτίστηκε με την επανεξέταση και την τροποποίηση των ρυθμιστικών τεχνικών προτύπων που έχουν εγκριθεί βάσει του κατ’ εξουσιοδότηση κανονισμού 1151/2014 της Επιτροπής. 
            
            
               Σύμφωνα με το άρθρο 10 παράγραφος 1 του κανονισμού (ΕΕ) αριθ. 1093/2010 σχετικά με τη σύσταση της ΕΑΤ, η Επιτροπή αποφασίζει, εντός τριών μηνών από την παραλαβή των σχεδίων τροποποίησης των προτύπων, αν θα εγκρίνει τα υποβληθέντα σχέδια. Η Επιτροπή μπορεί επίσης να εγκρίνει τα σχέδια προτύπων εν μέρει μόνον ή, εάν το απαιτεί το συμφέρον της Ένωσης, με τροποποιήσεις, έχοντας υπόψη την ειδική διαδικασία που προβλέπεται στα εν λόγω άρθρα.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με το άρθρο 10 παράγραφος 1 τρίτο εδάφιο του κανονισμού (ΕΕ) αριθ. 1093/2010, η ΕΑΤ διεξήγαγε δημόσια διαβούλευση με αντικείμενο τα σχέδια τροποποίησης των τεχνικών προτύπων που υποβλήθηκαν στην Επιτροπή. Στις 13 Νοεμβρίου 2019, αναρτήθηκε έγγραφο διαβούλευσης στον δικτυακό τόπο της ΕΑΤ, και η διαβούλευση ολοκληρώθηκε στις 13 Φεβρουαρίου 2020. Επιπλέον, η ΕΑΤ κάλεσε την ομάδα τραπεζικών συμφεροντούχων της, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010, να εκθέσει τις απόψεις της επ’ αυτών. Μαζί με τα σχέδια τροποποίησης των τεχνικών προτύπων, η ΕΑΤ υπέβαλε έγγραφο στο οποίο εξηγούσε τον τρόπο με τον οποίο λήφθηκαν υπόψη τα αποτελέσματα των εν λόγω διαβουλεύσεων για την κατάρτιση των τελικών σχεδίων τροποποίησης των τεχνικών προτύπων που υποβλήθηκαν στην Επιτροπή.
            
            
               Μαζί με τα σχέδια τεχνικών προτύπων, και σύμφωνα με το άρθρο 10 παράγραφος 1 τρίτο εδάφιο του κανονισμού (ΕΕ) αριθ. 1093/2010, η ΕΑΤ υπέβαλε εκτίμηση επιπτώσεων, η οποία περιλάμβανε ανάλυση του κόστους και των ωφελειών όσον αφορά τα σχέδια τροποποίησης των τεχνικών προτύπων που υποβλήθηκαν στην Επιτροπή. Η ανάλυση αυτή είναι διαθέσιμη στη διεύθυνση 
               
                  https://www.eba.europa.eu/amended-rts-and-its-passport-notification#pane-new-ed8f3c99-9589-454a-a87e-37f2578a1783
               
               , σελίδες 32-35 της δέσμης σχετικά με το τελικό σχέδιο τροποποίησης των ρυθμιστικών τεχνικών προτύπων.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση πράξη επιφέρει τροποποιήσεις στον κατ’ εξουσιοδότηση κανονισμό (ΕΕ) αριθ. 1151/2014 της Επιτροπής με σκοπό τη βελτίωση της ποιότητας και της συνεκτικότητας των πληροφοριών που παρέχονται από τα πιστωτικά ιδρύματα όταν γνωστοποιούν στις αρμόδιες αρχές της χώρας καταγωγής τους την πρόθεσή τους να ιδρύσουν υποκατάστημα ή να παράσχουν υπηρεσίες σε άλλο κράτος μέλος ή να παύσουν τη διασυνοριακή τους δραστηριότητα. 
            
            
               Ειδικότερα, οι σημαντικότερες αλλαγές αφορούν: 
            
            
               α)την απαίτηση από το πιστωτικό ίδρυμα να αναφέρει με όσο το δυνατόν ακριβέστερο τρόπο την προβλεπόμενη ημερομηνία έναρξης κάθε δραστηριότητας για την οποία υποβάλλεται η κοινοποίηση, και όχι μόνο των βασικών επιχειρηματικών δραστηριοτήτων όπως προβλέπεται επί του παρόντος· 
            
            
               β)την αναλυτικότητα των πληροφοριών σχετικά με το οικονομικό σχέδιο που πρέπει να κοινοποιείται σε περίπτωση ίδρυσης υποκαταστήματος. Ζητείται πλέον ρητά να συμπεριλαμβάνονται στην κοινοποίηση οι παραδοχές στις οποίες βασίζονται οι προβλέψεις· 
            
            
               γ)τις πληροφορίες που πρέπει να υποβάλλονται σε περίπτωση παύσης λειτουργίας του υποκαταστήματος. Απαιτείται πλέον ρητά να δηλώνονται τα μέτρα που έχει λάβει ή προτίθεται να λάβει το πιστωτικό ίδρυμα προκειμένου να διασφαλίσει ότι δεν θα κατέχει πλέον καταθέσεις ή επιστρεπτέα κεφάλαια του κοινού μέσω του υποκαταστήματος.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 20.10.2021
            
            
               για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) αριθ. 1151/2014 της Επιτροπής σχετικά με τις πληροφορίες που πρέπει να κοινοποιούνται κατά την άσκηση του δικαιώματος εγκατάστασης και της ελεύθερης παροχής υπηρεσιών  
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013 σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ
                  1
               , και ιδίως το άρθρο 35 παράγραφος 5, το άρθρο 36 παράγραφος 5 και το άρθρο 39 παράγραφος 4, 
            
            
               Εκτιμώντας τα ακόλουθα:
            
            
               (1)Ο κατ’ εξουσιοδότηση κανονισμός (ΕΕ) αριθ. 1151/2014 της Επιτροπής
                  2
                καθορίζει τις πληροφορίες που πρέπει να κοινοποιούν τα πιστωτικά ιδρύματα στην αρμόδια αρχή του κράτους μέλους καταγωγής τους κατά την άσκηση του δικαιώματος εγκατάστασης και της ελεύθερης παροχής υπηρεσιών.
            
            
               (2)Για να ενισχυθεί η σύγκλιση των πρακτικών αξιολόγησης που εφαρμόζουν οι αρμόδιες αρχές όσον αφορά την κοινοποίηση που υποβάλλουν τα πιστωτικά ιδρύματα, θα πρέπει να διευκρινιστούν περαιτέρω οι πληροφορίες που καθορίζονται στον κατ’ εξουσιοδότηση κανονισμό (ΕΕ) αριθ. 1151/2014. Επιπλέον, είναι αναγκαίο να επικαιροποιηθούν ορισμένες παραπομπές σε νομικές πράξεις προκειμένου να διασφαλιστεί η ασφάλεια δικαίου.
            
            
               (3)Οι πληροφορίες που παρέχονται από το πιστωτικό ίδρυμα στο πλαίσιο κοινοποίησης διαβατηρίου υποκαταστήματος θα πρέπει να είναι επαρκώς λεπτομερείς ώστε η αρμόδια αρχή του κράτους μέλους καταγωγής να είναι σε θέση να διενεργεί ακριβή και ολοκληρωμένη αξιολόγηση της επάρκειας του πιστωτικού ιδρύματος να ασκεί τις δραστηριότητες για τις οποίες υποβάλλεται η κοινοποίηση διαβατηρίου. Για τον σκοπό αυτό, στις παρεχόμενες πληροφορίες θα πρέπει να αναφέρεται η προβλεπόμενη ημερομηνία έναρξης κάθε δραστηριότητας και όχι μόνο η προβλεπόμενη ημερομηνία έναρξης των βασικών επιχειρηματικών δραστηριοτήτων. Ομοίως, το οικονομικό σχέδιο το οποίο περιέχει προβλέψεις για τους ισολογισμούς και τον λογαριασμό κερδών και ζημιών και καλύπτει περίοδο τριών ετών θα πρέπει να περιλαμβάνει τις υποκείμενες παραδοχές. 
            
            
               (4)Για να αυξηθεί η αποτελεσματικότητα της ταυτοποίησης του πιστωτικού ιδρύματος στην επικοινωνία μεταξύ των αρμόδιων αρχών του κράτους μέλους καταγωγής και του κράτους μέλους υποδοχής ή στην επικοινωνία μεταξύ του κράτους μέλους υποδοχής ή καταγωγής και του οικείου πιστωτικού ιδρύματος, οι πληροφορίες που παρέχονται από το τελευταίο στις αρμόδιες αρχές θα πρέπει να μνημονεύουν τον εθνικό κωδικό αναφοράς του πιστωτικού ιδρύματος και τον αναγνωριστικό κωδικό νομικής οντότητας, εφόσον υπάρχει. 
            
            
               (5)Είναι σημαντικό να διασφαλιστεί η ασφάλεια των καταθέσεων και να ενισχυθεί η βεβαιότητα και η αξιοπιστία των στοιχείων που περιλαμβάνουν οι οικονομικές πληροφορίες τις οποίες παρέχει το πιστωτικό ίδρυμα στις αρμόδιες αρχές. Ως εκ τούτου, είναι αναγκαίο το πιστωτικό ίδρυμα, κατά την υποβολή ανακοίνωσης σχετικά με τη σχεδιαζόμενη παύση λειτουργίας υποκαταστήματος, να κοινοποιεί στην αρμόδια αρχή τα μέτρα που έχουν ληφθεί ή λαμβάνονται προκειμένου το υποκατάστημα να μην κατέχει πλέον καταθέσεις ή άλλα επιστρεπτέα κεφάλαια του κοινού μετά την παύση λειτουργίας του εν λόγω υποκαταστήματος.
            
            
               (6)Η κοινοποίηση διαβατηρίου υπηρεσιών θα πρέπει να είναι επαρκώς λεπτομερής ώστε η αρμόδια αρχή του κράτους μέλους καταγωγής να είναι σε θέση να διενεργεί ακριβή και ολοκληρωμένη αξιολόγηση της επάρκειας του πιστωτικού ιδρύματος να ασκεί τις δραστηριότητες για τις οποίες υποβάλλεται η κοινοποίηση διαβατηρίου. Ως εκ τούτου, στις παρεχόμενες πληροφορίες θα πρέπει να αναφέρεται η προβλεπόμενη ημερομηνία έναρξης κάθε δραστηριότητας και όχι μόνο η προβλεπόμενη ημερομηνία έναρξης των βασικών επιχειρηματικών δραστηριοτήτων.
            
            
               (7)Συνεπώς, ο κατ’ εξουσιοδότηση κανονισμός (ΕΕ) αριθ. 1151/2014 θα πρέπει να τροποποιηθεί αναλόγως. 
            
            
               (8)Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή.
            
            
               (9)Η Ευρωπαϊκή Αρχή Τραπεζών διενήργησε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου
                  3
               , 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τροποποιήσεις του κατ’ εξουσιοδότηση κανονισμού (ΕΕ) αριθ. 1151/2014
            
            
               Ο κατ’ εξουσιοδότηση κανονισμός (ΕΕ) αριθ. 1151/2014 τροποποιείται ως εξής:
            
            
               (1)Το άρθρο 3 τροποποιείται ως εξής:
            
            
               α)στην παράγραφο 1, το στοιχείο α) αντικαθίσταται από το ακόλουθο κείμενο:
            
            
               «α)
                     την επωνυμία και τη διεύθυνση του πιστωτικού ιδρύματος, καθώς και την προβλεπόμενη κύρια εγκατάσταση του υποκαταστήματος·»·
            
            
               β)η παράγραφος 2 τροποποιείται ως εξής:
            
         
         
            
               i)στο στοιχείο α), τα σημεία ii) και iii) αντικαθίστανται από το ακόλουθο κείμενο:
            
            
               «ii)
                     κατάλογο με τις δραστηριότητες του παραρτήματος I της οδηγίας 2013/36/ΕΕ τις οποίες σκοπεύει να ασκήσει το πιστωτικό ίδρυμα στο κράτος μέλος υποδοχής, συμπεριλαμβανομένης της προβλεπόμενης ημερομηνίας έναρξης κάθε δραστηριότητας, όσο ακριβέστερα γίνεται, και σε περίπτωση παύσης των δραστηριοτήτων, κατάλογο των δραστηριοτήτων που έχουν παύσει·
            
            
               iii)
                     κατάλογο των δραστηριοτήτων που θα αποτελέσουν την κύρια επιχειρηματική δραστηριότητα στο κράτος μέλος υποδοχής·»
            
            
               ii)στο στοιχείο β), το σημείο iii) τροποποιείται ως εξής:
            
            
               –η εισαγωγική φράση αντικαθίσταται από το ακόλουθο κείμενο:
            
            
               «iii)
                     σε περίπτωση που το υποκατάστημα αναμένεται να ασχοληθεί με μία ή περισσότερες από τις επενδυτικές υπηρεσίες και δραστηριότητες που ορίζονται στο άρθρο 4 παράγραφος 1 σημείο 2) της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου*, περιγραφή των ακόλουθων ρυθμίσεων:
            
            
               _________________
            
            
               *
                     Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).»·
            
            
               –η δεύτερη περίπτωση αντικαθίσταται από το ακόλουθο κείμενο:
            
            
               «—
                     των ρυθμίσεων για τη συμμόρφωση με τις υποχρεώσεις που προβλέπονται στα άρθρα 24 και 28 της οδηγίας 2014/65/ΕΕ και τα μέτρα που έχουν εγκριθεί δυνάμει των άρθρων αυτών από τις σχετικές αρμόδιες αρχές του κράτους μέλους υποδοχής·»·
            
            
               iii) στο στοιχείο δ), το σημείο i) αντικαθίσταται από το ακόλουθο κείμενο:
            
            
               «i)
                     ένα οικονομικό σχέδιο το οποίο περιέχει προβλέψεις για τους ισολογισμούς και τον λογαριασμό κερδών και ζημιών, που καλύπτει περίοδο τριών ετών και περιλαμβάνει τις υποκείμενες παραδοχές·»·
            
            
               (2)στο άρθρο 4 παράγραφος 2 προστίθεται το ακόλουθο στοιχείο δ):
            
            
               «δ)
                     εάν το υποκατάστημα δέχεται ή έχει δεχθεί καταθέσεις ή άλλα επιστρεπτέα κεφάλαια κατά την άσκηση των δραστηριοτήτων του, δήλωση του πιστωτικού ιδρύματος στην οποία αναφέρονται τα μέτρα που έχουν ληφθεί ή λαμβάνονται προκειμένου το πιστωτικό ίδρυμα να μην κατέχει πλέον καταθέσεις ή άλλα επιστρεπτέα κεφάλαια του κοινού μέσω του υποκαταστήματος μετά τη λήξη της λειτουργίας του εν λόγω υποκαταστήματος.»·
            
            
               (3)στο άρθρο 5, το στοιχείο γ) αντικαθίσταται από το ακόλουθο κείμενο: 
            
            
               «γ)
                     την προβλεπόμενη ημερομηνία έναρξης, όσο ακριβέστερα γίνεται, κάθε δραστηριότητας που προτίθεται να ασκήσει το πιστωτικό ίδρυμα.».
            
            
               Άρθρο 2
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες, 20.10.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        ΕΕ L 176 της 27.6.2013, σ. 338.
               
               
                  
                     (2)
                  
                        Κατ’ εξουσιοδότηση κανονισμός (ΕΕ) αριθ. 1151/2014 της Επιτροπής, της 4ης Ιουνίου 2014, για τη συμπλήρωση της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα σχετικά με τις πληροφορίες που πρέπει να κοινοποιούνται κατά την άσκηση του δικαιώματος εγκαταστάσεως και της ελεύθερης παροχής υπηρεσιών (ΕΕ L 309 της 30.10.2014, σ. 1).
               
               
                  
                     (3)
                  
                        Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).